b'\n_START_ARTICLE_\nKveci\xc5\xb3 pilkapynas\n_START_SECTION_\nVieta\n_START_PARAGRAPH_\n\xc4\xaerengtas masyvios kalvos, vadinamos Kap\xc5\xb3 pu\xc5\xa1yn\xc4\x97liu, vir\xc5\xa1\xc5\xabn\xc4\x97je. \xc5\xa0iaur\xc4\x97s vakarin\xc4\x97je teritorijos dalyje yra tyrim\xc5\xb3 metu atidengtas ir eksponavimui paliktas did\xc5\xbeiojo pilkapio pagrindas, kur\xc4\xaf sudaro koncentriniai akmen\xc5\xb3 \xc5\xbeiedai, o pilkapio viet\xc4\x85 juosia \xc5\xbeemi\xc5\xb3 sampilas, apaug\xc4\x99s \xc5\xbeeldiniais. \xc4\xae pietus ir pietry\xc4\x8dius nuo \xc5\xa1io pilkapio pastebimi dar 3\xe2\x80\x934 pilkapi\xc5\xb3 sampilai, kuri\xc5\xb3 skersmuo 10\xe2\x80\x9315 m, auk\xc5\xa1tis \xe2\x80\x93 iki 20\xe2\x80\x9330 cm. Teritorija apaugusi ir apsodinta pavien\xc4\x97mis pu\xc5\xa1el\xc4\x97mis._NEWLINE_Teritorija \xe2\x80\x93 apie 0,42 ha._NEWLINE_\xc4\xae pietus nuo pilkapyno yra Kveci\xc5\xb3 senosios kapin\xc4\x97s, pilkapyno teritorijoje ir aplinkui plyti Kveci\xc5\xb3 kapinynas. 0,62 km \xc4\xaf \xc5\xa1iaur\xc4\x97s rytus buvo Kveci\xc5\xb3 II pilkapynas, vadinamas Katmil\xc5\xbeiais.\n_START_SECTION_\nTyrimai\n_START_PARAGRAPH_\n1950 m. pilkapyn\xc4\x85 i\xc5\xa1ai\xc5\xa1kino Ignas Jablonskis, 1958 m. \xc5\xbevalg\xc4\x97 \xe2\x80\x93 Juozas Mickevi\xc4\x8dius, 1982 m. \xe2\x80\x93 Mokslin\xc4\x97 metodin\xc4\x97 kult\xc5\xabros paminkl\xc5\xb3 apsaugos taryba (ekspedicijos vadovas Romas Oli\xc5\xa1auskas), 1992 m. \xe2\x80\x93 Kult\xc5\xabros paveldo centras (ekspedicijos vadovas Vilnius Mork\xc5\xabnas). 1963 m. tyrin\xc4\x97jo Istorijos instituto ir Kretingos kra\xc5\xa1totyros muziejaus ekspedicija (tyrim\xc5\xb3 vadovas Algimantas Merkevi\xc4\x8dius, talkino Juozas Mickevi\xc4\x8dius)._NEWLINE_Pilkapyn\xc4\x85 sudar\xc4\x97 6\xe2\x80\x937 pilkapi\xc5\xb3 grup\xc4\x97, i\xc5\xa1 kurios i\xc5\xa1liko 4\xe2\x80\x935 apardyti pilkapiai. 1963 m. buvo i\xc5\xa1tirti 2 pilkapiai. Nustatyta, kad I pilkapio sampilas buvo 13 m skersmens ir 1,63 m auk\xc5\xa1\xc4\x8dio, jo pagrind\xc4\x85 sudar\xc4\x97 2 koncentriniai akmen\xc5\xb3 vainikai, o pa\xc4\x8diame centre rasta smulki\xc5\xb3 akmen\xc5\xb3 grindinys. II pilkapio sampilo skersmuo 6 m, auk\xc5\xa1tis \xe2\x80\x93 1 m. I pilkapyje rasta 12 \xc5\xbemoni\xc5\xb3 ir 1 \xc5\xbeirgo, II pilkapyje \xe2\x80\x93 4 \xc5\xbemoni\xc5\xb3 kapai. Mirusieji laidoti sudeginti, lipdytose molin\xc4\x97se urnose, be \xc4\xafkapi\xc5\xb3. \xc5\xbdirgas palaidotas nedegintas. Kapai datuojami bronzos am\xc5\xbeiaus pabaiga \xe2\x80\x93 ankstyvuoju gele\xc5\xbeies am\xc5\xbeiumi. Radinius saugo Lietuvos nacionalinis muziejus._NEWLINE_1972\xe2\x80\x931992 m. \xe2\x80\x93 respublikin\xc4\x97s reik\xc5\xa1m\xc4\x97s archeologijos paminklas (AR534), 1992 m. pilkapyno teritorija priskirta Kveci\xc5\xb3 kapinynui.'